FK Utenis Utena

Istorija

Dar 1919 m. gruodžio 8 d. buvo įkurtas Utenos valsčiaus šaulių būrys. Po metų tokį būrį įkūrė ir užpalėnai.
1923 m. Utenoje jau veikė Lietuvos gimnastikos ir sporto federacijos „Utenio“ skyrius.
1924 m. Utenos ir Užpalių šaulių būrių futbolo komandos surengė kelerias rungtynes. Į pirmąsias varžybas uteniškių rinktinė, iš vietos ir Užpalių futbolininkų, varžovu pasikvietė „Makabi“. Įvykis pritraukė nemažai žmonių ir netgi pramogomis nesidominti miesto inteligentija noriai ėjo pažiūrėti rungtynių. Jungtinė šaulių komanda laikėsi tvirtai ir varžybos pasibaigė rezultatu 5:0 šaulių naudai.
„Inteligentų klubas“ ir Utenos „Loto“ klubai labai prisidėjo prie tolesnio sporto vystymo Utenoje, o vėliau vietoj jų buvo įsteigtas „Utenio“ klubas, turėjęs labai didelės reikšmės futbolo plėtotei.
1926 m. Utenos futbolo komandą daugiausia sudarė dviratininkai. Komanda buvo ganėtinai stipri ir laimėjo keletą surengtų varžybų, o rugsėjo 7 d. Kaune Utenos futbolininkai dar labiau nustebino visuomenę patekę į Lietuvos dviratininkų sąjungos trečiųjų metinių proga surengtų pirmenybių finalą ir nugalėję Telšių ekipą rezultatu 3:0. Tai buvo pirmąją gana reikšminga pergalė Utenos futbolo istorijoje – tapo nors ir nedidelės, tačiau žinomos draugijos čempionais.

Klubo įkūrimas

1933 m. įvyko du reikšmingi įvykiai. Sausio 16 d. Utenos apskrities viršininko raštinėje buvo įregistruotas „Utenio“ klubas. Tuomet klubas užsiėmė įvairia veikla: steigė skaityklą-knygyną, organizavo įvairių rūšių sportą, ruošė koncertus, paskaitas, spektaklius, lošimus domino, šachmatais ir panašius pasilinksminimus.
1935 m. „Utenio“ klubo iniciatyva ir buvo vėl atkurta futbolo komanda, kuri toliau dalyvavo ne vieneriose varžybose, pirmenybėse ir buvo plačiai žinoma tarp futbolo gerbėjų.
1940 m. pasikeitus politinei santvarkai „Utenio“ klubas buvo uždarytas, o jo veikla atnaujinta tik po karo 1946 m.

Klubas atkūrus nepriklausomybę

Atkūrus nepriklausomybę 1996 m. buvo įsteigtas Utenos futbolo klubas „Utenis“. Jis aktyviau veikė iki 2011 metų.
2013 m. lapkričio 28 d. Utenos rajono savivaldybės taryba nusprendė dalyvauti steigiant viešąją įstaigą futbolo klubas „Utenos Utenis“. Klubo dalininkai yra Utenos rajono savivaldybė (įnašas – 500 Lt) ir UAB AVGI (įnašas – 1000 Lt).
Po sėkmingo 2014 futbolo sezono LFF I lygoje, kurioje buvo užimta III vieta, 2015 metų sezone komanda pateko į aukščiausią šalies LFF A lygą. 2016 metų sezone A lygoje liko tik 8 komandos, o A lygos vadovybė nusprendė, kad paskutinę vietą užėmusi komanda iškris į žemesnį divizioną. Tuo tarpu septintą vietą užėmęs „Utenis“ varžėsi pereinamosiose rungtynėse su LFF I-os lygos antrą vietą užėmusia FK Palanga.
2017 m. sezono pirmoje pusėje žaidė lietuviška sudėtis. Vasaros transferių metu į klubą atvyko ispaniškas desantas, o klubui ėmė vadovauti treneris iš Ispanijos. Iš komandos liko tik vartininkai broliai Paukšės, ir Aleksandras Levšinas. Kiti buvo atleisti arba paskolinti kitiems klubams. Tačiau kardinalūs pasikeitimai nepadarė didelio kokybinio šuolio. Galutinėje rikiuotėje uteniškiai liko šešti. Po sezono pasiekė žinia, kad klubas traukiasi iš A lygos pirmenybių. 
2018 m. komanda žaidė Pirmoje lygoje. Galutinėje komandų rikiuotėje liko aštuntoje vietoje iš keturiolikos dalyvių.
Pranešta, kad 2019 m. vyrų komanda žais Antroje lygoje (klubo valdybos sprendimu).